La Sierra de los Cabezos ye formada por un conchunto de pueyos a lo norueste de la depresión de La Puebla de Valverde-Sarrión entre la depresión de Corbalán, lo río de Cedriellas, y lo puerto de Casedón.

Seguntes bel autor estos cabezos fan part de la sierra de Camarena, manimenos belatros los consideran en la mesma unidat morfoestructural que la sierra d'Escoriuela, que no perteneixe a lo "Macizo de Chabalambre" como si i que perteneixen las cimas de Camarena.

Altarias
La principal altaria ye cabezo Alto con 1.643 m, seguiu d'atras como lo cabezo de los Noviellos (1.512 m), alto Sima (1.503 m), loma Gorda (1.231 m), y cerro Gordo (1.156 m).

Toponimia
L'oronimo sierra de los Cabezos fa referencia a nombres de pueyos como cabezo Alto y cabezo de los Noviellos, visibles dende ciertos sectors de la sierra y la suya redolada. Se'n documenta belún en textos medievals escritos en aragonés terolano relacionaus con las mugas entre Val de Zebro, La Gasconiella, La Puebla de Valverde y Teruel.

Tamién se documenta como oronimo los Cabezos en plural en un texto escrito en Barcelona en 1373 por lo que Pero lo Cerimonioso confirmó la concesión d'un terreno en lo puerto de Casedón:

Hidrolochía
La versant norueste desaugua enta la rambla d'Escrich, tributaria de l'Alfambra; la versant este y sudeste lo fa enta lo río de Cedriellas u río Millars.

Vechetación
En la sierra de los Cabezos bi ha carrascals, caixigars y pinars pero destacan los sabinars de Juniperus thurifera u tarabinars. Atras especies de sabina son representadas en la sierra: Juniperus phoenicea en los collaus y Juniperus sabina en los cabaltos.

Feguras de Protección
Buena part de la sierra de los Cabezos ye protechida adintro de lo P.I.C (Puesto d'importancia comunitaria) Sabinars de Puerto de Casedón.
Sierra de los Cabezos